РЕШЕНИЕ НА КОМИСИЯТА
от 23 април 2008 година
за изменение на приложение А към Решение 2006/679/ЕО относно техническата спецификация за оперативна съвместимост, свързана с подсистемата „Контрол, управление и сигнализация“ на трансевропейската конвенционална железопътна система, и на приложение А към Решение 2006/860/ЕО относно техническата спецификация за оперативна съвместимост, свързана с подсистемата „Контрол, управление и сигнализация“ на трансевропейската железопътна система за високоскоростни влакове
(нотифицирано под номер C(2008) 1565)
(текст от значение за ЕИП)
(2008/386/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 96/48/ЕО на Съвета от 23 юли 1996 г. относно оперативната съвместимост на трансевропейската железопътна система за високоскоростни влакове (1), и по-специално член 6, параграф 1 от нея,
като взе предвид Директива 2001/16/ЕО на Европейския парламент и на Съвета от 19 март 2001 г. относно оперативната съвместимост на трансевропейската конвенционална железопътна система (2), и по-специално член 6, параграф 1 от нея,
като има предвид, че:
(1)
С Решение 2006/679/ЕО на Комисията (3) беше установена първата техническа спецификация за оперативна съвместимост (ТСОС), свързана с подсистемата „Контрол, управление и сигнализация“ на трансевропейската конвенционална железопътна система.
(2)
С Решение 2002/731/ЕО на Комисията (4) беше установена първата техническа спецификация за оперативна съвместимост (ТСОС), свързана с подсистемата „Контрол, управление и сигнализация“ на трансевропейската железопътна система за високоскоростни влакове; то бе отменено и заменено с Решение 2006/860/ЕО на Комисията (5).
(3)
С Решение 2007/153/ЕО беше адаптирано към техническия напредък приложение А към Решения 2006/679/ЕО и 2006/860/ЕО.
(4)
С цел да се вземе предвид постигнатото в рамките на работните групи на Европейската железопътна агенция споразумение за подвариант 108, съществува необходимост да се актуализира приложение А.
(5)
В съответствие с член 6, параграф 2 от Директива 96/48/ЕО и член 6, параграф 2 от Директива 2001/16/ЕО агенцията е отговорна за подготовката на преразглеждането и актуализирането на техническите спецификации за оперативна съвместимост и за изготвянето на всякакви препоръки до комитета, посочен в член 21, с цел да се вземат предвид развитието на технологията или обществените изисквания.
(6)
В съответствие с член 12 от Регламент (ЕО) № 881/2004 на Европейския парламент и на Съвета (6) Европейската железопътна агенция гарантира, че ТСОС са адаптирани към техническия напредък и пазарните тенденции, както и към обществените изисквания, и предлага на Комисията измененията в ТСОС, които смята за необходими.
(7)
На 14 януари 2008 г., Европейската железопътна агенция прие препоръка относно списъка със задължителните спецификации и списъка с информативните спецификации, установени в техническите спецификации за оперативна съвместимост за конвенционалната железопътна система и за железопътната система за високоскоростни влакове.
(8)
Мерките, предвидени в настоящото решение, са в съответствие със становището на комитета, създаден съгласно член 21 от Директива 96/48/ЕО,
ПРИЕ НАСТОЯЩОТО РЕШЕНИЕ:
Член 1
Списъкът със задължителните спецификации и списъкът с информативните спецификации, установени в приложение А към ТСОС, приложени към Решение 2006/679/ЕО относно подсистемата „Контрол, управление и сигнализация“ на трансевропейската конвенционална железопътна система, и в приложение А към ТСОС, приложени към Решение 2006/860/ЕО относно подсистемата „Контрол, управление и сигнализация“ на трансевропейската железопътна система за високоскоростни влакове, се заменят със списъка със задължителни спецификации и списъка с информативни спецификации, приложени към настоящото решение.
Член 2
Преди 31 декември 2008 г. ще бъдат завършени приложените към настоящото решение спецификации на Европейската система за управление на влаковете (ETCS), които ще включват актуализирани общи спецификации за изпитване и евентуални поправки.
Член 3
Преди 31 декември 2008 г. и без да се засягат член 7 от Директива 96/48/ЕО и член 7 от Директива 2001/16/ЕО държавите-членки следва да уведомят Комисията кои от техните линии, оборудвани с ETCS, са в експлоатация или ще бъдат в експлоатация в съответствие със задължителните спецификации, приложими преди влизането в сила на настоящото решение.
До същата тази дата държавите-членки следва да уведомят Комисията относно момента, от който влаковете, съобразени с посочените в настоящото решение спецификации, ще могат да бъдат експлоатирани по всяка от техните линии, оборудвани с ETCS.
Член 4
Настоящото решение се прилага от 1 юни 2008 година.
Член 5
Адресати на настоящото решение са държавите-членки.
Съставено в Брюксел на 23 април 2008 година.